3แบงก์แห่ขายหนี้เสีย บสส.กว้านซื้อ3.5พันล.
บสส.กวาดซื้อสินทรัพย์ด้อยคุณภาพ 3 แบงก์ใหญ่ รวม 3,500 ล้านบาท
8 พ.ย. 2557

บสส.กวาดซื้อสินทรัพย์ด้อยคุณภาพ 3 แบงก์ใหญ่ รวม 3,500 ล้านบาท 
นายชูเกียรติ จิตติไมตรีสกุล กรรมการผู้จัดการ บริษัท บริหารสินทรัพย์สุขุมวิท หรือ บสส. เปิดเผยว่า บสส.ได้ซื้อสินทรัพย์ด้อยคุณภาพจากสถาบันการเงินรายใหญ่ 3 แห่ง คือ ธนาคารทหารไทย ธนาคารกรุงไทย และธนาคารไทยพาณิชย์ รวมมูลค่ากว่า 3,500 ล้านบาท ทำให้ปัจจุบัน บสส.มีสินทรัพย์ด้อยคุณภาพที่อยู่ระหว่างบริหารจัดการรวม 4.33 แสนล้านบาท แบ่งเป็นสินเชื่อที่ไม่ก่อให้เกิดรายได้ (เอ็น พีแอล) ประมาณ 4.10 แสนล้านบาท และสินทรัพย์รอการขาย (เอ็นพีเอ) อีกประมาณ 2.35 หมื่นล้านบาท 
ทั้งนี้ บสส.ได้วิเคราะห์และประเมินสถานการณ์ไว้ว่า ช่วงหลังของปี 2557 สถาบันการเงินต่างๆ จะนำหนี้เสียที่อยู่ในพอร์ตของแต่ละสถาบันออกมาขายมากขึ้น จึงได้วางแผนและเตรียมความพร้อมในการเข้าซื้อมาตั้งแต่ช่วงต้นปี 
อย่างไรก็ตาม ในช่วง 23 ปีที่ผ่านมา บสส.ได้เข้าซื้อสินทรัพย์ด้อยคุณภาพ เอ็นพีแอล และเอ็นพีเอ จากสถาบันการเงินต่างๆ มาบริหารจัดการอย่างต่อเนื่อง เช่น การซื้อจากบรรษัทบริหารสินทรัพย์ไทย (บสท.) มูลค่ารวมประมาณ 2.57 แสนล้านบาท ธนาคารสแตนดาร์ด ชาร์เตอร์ด ประมาณ 150 ล้านบาท ตามแผนธุรกิจในการซื้อสินทรัพย์ด้อยคุณภาพมาบริหารจัดการเพื่อสร้างความเติบโตให้กับองค์กร รวมทั้งเป็นการลดปริมาณหนี้เสียในระบบสถาบันการเงิน